**Abstract**

**Background**

בשנה החולפת, על רקע מגפת הcovid-19, ניתן לראות כי הולך וגובר אי-הציות האזרחי בחברה הישראלית. אי-ציות שומר מצד אחד על גבולות השיח והדמוקרטיה אך בה בעת הוא מהווה גם סכנה ממשית לקיומה של החברה. היחס לציות אזרחי שונה מחברה לחברה והוא קשור לערכים מרכזיים המאפיינים את התרבות הרלוונטית. לכן, את היחס לציות או לאי-ציות בחברה הישראלית יש לבחון בשורשיה הדתיים של התרבות היהודית.

**Purpose**

במאמר זה אבחן את היחס לנושא הציות בטקסטים הדתיים המכוננים של התרבות היהודית. חשיפת העבר הדתי של התרבות מאפשרת בחינה מחדש של ערכים ועמדות.

**Method**

על מנת להבין את מקורותיהם של הערכים הרלוונטיים לנושא הציות כיום בחברה הישראלית, אשתמש בניתוח טקסטים דתיים באמצעות המתודה הגנאלוגית. תחום עיסוקה של הגנאלוגיה הוא העבר, אך מטרתה היא הבנת המציאות העכשווית וביקורתה.

**Results**

מתוך הפרשנות שנעשתה לטקסטים הדתיים של היהדות עולה כי הציות הינו ערך חשוב ביהדות אך לא פחות ממנו גם אי-הציות נוכח ובולט בעיקר בסיפורי המקרא. במאמר זה נבחנים מבני עומק הקשורים לנושא הציות כמו קיום המצוות והציות מתוך "נַעֲשֶׂה וְנִשְׁמָע", ומנגד עולה גם התחושה של נפרדות והתבדלות המובילה לאי-ציות, כמו גם תיאורו של העם במקרא כ-"עַם קְשֵׁה עֹרֶף". לציות ולמעשה אי-הציות, ישנה הבנייה תרבותית קונפליקטואלית בטקסטים הדתיים של היהדות.

**Conclusions and Implications**

מהטקסטים שנבחנו במאמר זה לא עולים יחסים דיאלקטיים בין הציות לאי-הציות – הבנה דיאלקטית תפקידה להציג שני צדדים סותרים בתוך אמת אחת גדולה. הם אינם עולים כמחלוקת או כשני צדדים של אותה סוגיה על אף שמחלוקות ביהדות הם דבר רצוי ונפוץ. ההבנייה הקונפליקטואלית הזו עלולה להוליך לקרעים חברתיים עמוקים.